saptadaśo vaí prajā́patiḥ prajā́patiraśvamedhò'śvamedhásyaivā́ptyai vŕ̥dhanvantāvā́jyabhāgau yájamānasyaiva vŕ̥ddhyai pū́ṣaṃstava vrate vayám patháspathaḥ páripatiṃ vacasyétyupāṃśú havíṣo yājyānuvākyè vratávatyanyā bhávati páthanvatyanyā́ vīryáṃ vaí vratáṃ vīryásyā́ptyai vīryásyā́varuddhyā átha yatpáthanvatyáśvāyaivaìtátsvastyáyanaṃ karotyanuṣṭúbhau saṃyājyè vāgvā́ anuṣṭubvāgvaí prajā́patiḥ prajā́patiraśvamedhò'śvamedhásyaivā́ptyai vāsaḥśataṃ dákṣiṇā rūpaṃ vā́ etatpúruṣasya yadvā́sastásmādyámeva káṃ ca suvā́sasamāhuḥ ko nváyamíti rūpásamr̥ddho hi bhávati rūpéṇaivaìnaṃ sámardhayati śatám bhavati śatā́yurvai púruṣaḥ śaténdriya ā́yurevèndriyáṃ vīryámātmándhatte